Martin Luther King, Jr:n salamurha

Martin Luther King, Jr. salamurhattiin 4. huhtikuuta 1968 motellissa Memphisissä Tennesseessä Yhdysvalloissa. Martin Luther King oli keskeinen hahmo Yhdysvaltain kansalaisoikeusliikkeessä. Salamurhasta tuomittiin vankeuteen yhdysvaltalainen James Earl Ray, joka tunnusti aluksi syyllisyytensä, mutta perui tunnustuksensa myöhemmin.

Salamurha oli yksi neljästä merkittävästä poliittisesta murhasta 1960-luvun Yhdysvalloissa. Yhdysvaltain presidentti John F. Kennedy salamurhattiin 1963, ihmisoikeusaktivisti Malcolm X vuonna 1965 ja Robert F. Kennedy pian Kingin jälkeen.

## Tapahtumat
King saapui Memphisiin osallistuakseen paikallisten jätehuoltotyöntekijöiden järjestämään lakkoon. King majoittui paikallisessa Lorraine-motellissa samassa huoneessa numero 306 yhdessä aktivisti Ralph Abernathyn kanssa.

Noin klo 17.55 King ja Abernathy poistuivat huoneesta toisen kerroksen huoneita ympäröivälle parvekekäytävälle mennäkseen päivälliselle. King kiusoitteli seurueeseen kuulunutta Jesse Jacksonia siitä, ettei hän ollut pukeutunut kunnollisesti päivällistä varten. Seurue pysähtyi parvekekäytävällä keskustelemaan sisäpihalla olleiden henkilöiden kanssa. Ollessaan parvekkeella King sanoi alhaalla olevalle, illalla kokouksessa esiintyvälle, saksofonisti Ben Branchille: ”Ben, laula sitten illalla minulle ’*Precious Lord*’. Haluan, että laulat sen kauniimmin kuin koskaan.” Tämän jälkeen Kingin autonkuljettaja kehoitti Kingiä laittamaan päälleen päällystakin, koska ”tuntui tulevan viileä ilta”.

Klo 18.01 Kingin seistessä parvekkeella häntä ammuttiin, ja luoti osui hänen kasvojensa oikealle puolelle haavoittaen häntä vakavasti. Seurue yritti tyrehdyttää Kingin verenvuodon pyyhkeellä. Aktivisti Andrew Young kokeili Kingin pulssia ja havaitsi sen. King vietiin kiireesti sairaalaan, minkä jälkeen hänet todettiin kuolleeksi.

## Epäilty ja tuomio

Silminnäkijät johdattivat heti tapahtuneen jälkeen poliisin motellia vastapäätä olevan Bessie Brewerin majataloon. Poliisi löysi majatalon viereisen rakennuksen oviaukolta Remington -merkkisen kiväärin sekä kiikarit. Miehen oltiin nähty juoksevan pois paikalta sekä hyppäävän valkoiseen Ford Mustang -merkkiseen autoon. Kingiä oli ammuttu kylpyhuoneeen ikkunasta Bessie Brewerin majatalosta.

Poliisit saivat 19. huhtikuuta sormenjälkien perusteella vahvistettua epäillyn henkilöllisyydeksi 40-vuotiaan James Earl Rayn. Ray onnistui tekemään pakomatkan ensin Kanadaan ja sieltä Lontooseen. Lontoosta Ray pyrki epäonnistuneesti pääsemään Afrikkaan, kunnes hänet pidätettiin 8. kesäkuuta Heathrow’n lentoasemalla yli kahden kuukauden etsintäkuulutuksen jälkeen hänen yrittäessään ostaa lippua Brysseliin.

Ray luovutettiin Memphisiin 19. heinäkuuta. Ray tunnusti syyllisyytensä 10. maaliskuuta 1969 ja hänet tuomittiin 99 vuodeksi vankeuteen.

### Tuomion jälkeen
Ray perui tunnustuksensa kolme vuorokautta tuomionsa jälkeen, ja väitti kuolemaansa saakka olleen syytön. Lopulta myös Kingin perhe piti Rayta syyttömänä ja vaati uusia tutkimuksia.

Vuonna 1978 Ray todisti Yhdysvaltain edustajainhuoneen salamurhakomitean kuulemisessa tapahtuneesta. Komitea totesi, että Ray toteutti murhan yksin, vaikkakin epäsuoraa näyttöä salaliitosta löytyi. Vuonna 1979 Jesse Jackson kertoi vakuuttuneensa Rayn syyttömyydestä.

Vuonna 1993 memphisiläinen ravintoloitsija Loyd Jowers väitti mafian maksaneen hänelle 100&nbsp;000 dollaria murhan suunnittelusta. Jowersin mukaan murhan suoritti hänen palkkaamansa Frank Holt eikä Rey. Kingin poika Dexter King tapasi Rayn vankilassa 1997 ja vakuuttui hänen syyttömyydestään. Ray kuoli vankilassa vuonna 1998, minkä jälkeen Kingin perhe haastoi Loyd Jowersin oikeuteen Kingin murhasta siviilikanteella.

Vuonna 2000 Yhdysvaltain oikeusministeri Janet Reno määräsi uuden tutkinnan murhasta, mutta todisteita salaliitosta ei löytynyt eikä syytä uusien tutkintojen aloittamiselle ilmennyt.

## Seuraukset

Kingin kuolema johti useisiin laajoihin mielenosoituksiin ja mellakoihin ympäri Yhdysvaltoja. Levottomuuksia tapahtui yli 100:ssa kaupungissa. Levottomuudet johtivat tuhansien ihmisten pidätyksiin sekä loukkaantumisiin. Poliiseja avustamaan määrättiin tuhansia kansalliskaartin sotilaita.

Vuoden 1968 presidentinvaalit keskeytettiin murhan vuoksi väliaikaisesti. Presidentti Lyndon B. Johnson julisti 7. huhtikuuta kansalliseksi surupäiväksi.

## Katso myös
* Robert F. Kennedyn salamurha

## Lähteet
* 

### Viitteet

## Aiheesta muualla